Kuffa, Filip, poslanec NR SR (2021-11-30):
Vážený pán predsedajúci, kolegyne, kolegovia, máme tu tému dekriminalizácie marihuany. Tu sa to skrýva za také že drakonické tresty, mastičky z konope a neviem, čo ešte čo iné, nie je to nič iné, len legalizácia marihuany. V rozprave už bolo jasne povedané, už dneska existujú niektoré liečivá na tejto báze, ktoré sú normálne legálne a pacienti ich môžu užívať. Tak isto dneska, keď idete do lekárne, kúpite si tam konopné mazanie, kúpite si tam, ja neviem, ešte aké výrobky. Tak isto pestovanie marihuany je dneska aj na Slovensku legálne. Však predsa existuje špeciálna rastlinná výroba, keď sa ten poľnohospodár zaregistruje, tak vie ju pestovať a vie ju užívať na jednej strane na technické účely a vie ju používať aj na lekárske účely. Každý, kto ju troška sleduje, túto problematiku, tak mu to je jasné. Teraz tá otázka, čo tu znela, veľmi dobre to povedal kolega Ondrej Ďurica, on sa odkázal na štúdie, že v podstate marihuana je takou cestou k tým tvrdým drogám a sú to v postate zmapované výpovede účastníkov, účastníkov, teda užívateľov tvrdých drog. Takisto tí ľudia aj na Slovensku, ktorí robia s takýmito ľuďmi, závislými na či už ľahkých alebo tvrdých drogách, vám to povedia, že marihuana je bránou k užívaniu tvrdých drog. Koľko ľudí takých poznáte, pán kolega Valášek, ktorí berú marihuanu a ktorí majú reálne problémy a ktorí sú vlastne, ktorým tá marihuana otvorila bránu k tým tvrdým drogám? Ja som roky s takýmito ľuďmi pracoval a nikto z nich vám nebude ospevovať tú marihuanu. A ja vás pozývam, príďte sa pozrieť do Žakoviec k farárovi Kuffovi na tých ľudí. A nielen pozrieť, že tam budete sponad plota nazerať, že hm, jak do zoologickej záhrady, alebo jak do väznice nazriete cez mreže, že aha, desať rokov toto. Skúste s nimi robiť, s tými, čo užívali marihuanu! Skúste s nimi pracovať mesiac! Čo potom budete hovoriť? Či tu budete legalizovať marihuanu alebo nie. Vyskúšajte si to, choďte do väzníc! A keď hovoríte o drakonických trestoch, koľkokrát ste boli vo väznici, koľkokrát ste boli v najprísnejšom stupni stráženia? Ja som tam bol, videl som tých ľudí. Nesedia tam za drogy, ani za vraždy. Sedia tam za hocijaké iné veci. Sedia tam za ekonomické podvody a dvadsať, dvadsaťpäť rokov neni drakonický trest pre takého človeka? Čo vyjde po dvadsiatich, dvadsiatich piatich rokoch, kde on je? Však on je úplne mimo. Jaká náprava? Jaké odsedenie trestu? Však on sa vráti do života a nevie, kde je sever. Keď chcete meniť tresty, mali ste otvoriť celý ten zákon a pozrieť sa na celú tú škálu tých trestov a nie tu vypichnúť. Vypichnete tu marišu, poviete, máte vysoké tresty, lebo desať rokov dakto musí odsedieť. No ale pozrite sa aj na iné. Jak tých ľudí naprávame v tých väzniciach? Jak to funguje? Však my sme to, konzervatívni poslanci sme povedali, nesúhlasíme s tým, aby boli takéto drakonické tresty, ale nie teraz, že my to stiahneme na marihuanu a teraz sa tu tvárime: „A vy ste zlí, lebo vy chcete na desať rokov, aby ľudia sedeli!“. No nechceme, aby tam desať rokov sedeli, my to nechceme. Takže viete, keď sa tu tak bavíme s tými slovíčkami – legalizácia a dekriminalizácia. Na kolegu Tarabu ste tu reagovali a potom vy mu ešte poviete, že ja som, samozrejme, otvorený ďalšej diskusii a môžeme si pri tejto otázke posedieť pri káve a spoločne podebatiť. No ale vy zákon predkladáte teraz! Tak sa postavte do rozpravy a skúste si to obhajovať. Nie. Vy prednesiete zákon, teraz nás tu bolo päť poslancov, asi piaty je pán kolega Pčolinský, vy ani nevystúpite, ledva sem-tam nejakú faktickú poznámku dáte, potom v záverečnom slove tu zase vytiahnete dáke štatistiky, neviem skade, a budete tuná mudrovať o tom všetkom. A keby ste to mali tak dobre naštudované, tak predsa nemáte zábrany vystúpiť v rozprave a všetko toto v podstate vyvracať, všetky tieto fakty z reálneho života. To je síce pekné, že sa pod rúškom usmievate a prikyvujete, ale ja vám ešte raz hovorím, nech sa páči, poďte k týmto ľuďom, pozrite sa do väzníc, pozrite sa do tých zariadení, kde s týmito ľuďmi robia, a skúste s nimi pracovať a skúste tam ospevovať užívanie marihuany. Dobre vám tu povedal kolega, mesačne, hej, tých 60 dávok, on to prepočítal, že každý deň sa môžete dvakrát zhúliť. No ďakujem pekne za takýto návrh zákona. A čo vám povedal pán kolega Kuriak (povedané so smiechom), naozaj by ste mohli prísť s nejakým normálnym zákonom, nie, čo tu vy stále pletiete, raz drogy, raz dáke úchyláctva, vždy jedno piate cez deviate. Ďakujem.